Document ID: 32014D0858

DEĊIŻJONI TAL-KUMMISSJONI
tal-1 ta' Diċembru 2014
dwar in-notifika mir-Renju Unit tal-Gran Brittanja u l-Irlanda ta' Fuq li jixtieq jieħu sehem f'atti tal-Unjoni fil-qasam tal-kooperazzjoni tal-pulizija u tal-kooperazzjoni ġudizzjarja f'materji kriminali adottati qabel id-dħul fis-seħħ tat-Trattat ta' Lisbona u li mhumiex parti mill-acquis ta' Schengen
(2014/858/UE)
IL-KUMMISSJONI EWROPEA,
Wara li qieset il-Protokoll Nru 36 dwar id-dispożizzjonijiet tranżitorji, u b'mod partikolari l-Artikolu 10(5) tiegħu, flimkien mal-Artikolu 4 tal-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja u l-Artikolu 331(1) tat-Trattat dwar il-Funzjonament tal-Unjoni Ewropea,
Billi:
(1)
L-Artikolu 10(4) tal-Protokoll Nru 36 jippermetti lir-Renju Unit jinnotifika lill-Kunsill, mhux aktar tard minn sitt xhur qabel l-iskadenza tal-perjodu tranżitorju msemmi fl-Artikolu 10(3) tal-Protokoll Nru 36, li ma jaċċettax, fir-rigward ta' atti tal-Unjoni fil-qasam tal-kooperazzjoni tal-pulizija u l-kooperazzjoni ġudizzjarja f'materji kriminali li kienu ġew adottati qabel id-dħul fis-seħħ tat-Trattat ta' Lisbona, is-setgħat tal-Kummissjoni u tal-Qorti tal-Ġustizzja kif imsemmi fl-Artikolu 10(1) tal-Protokoll Nru 36.
(2)
B'ittra lill-President tal-Kunsill tal-24 ta' Lulju 2013, ir-Renju Unit uża din il-possibilità billi nnotifika li ma aċċettax is-setgħat tal-Kummissjoni u tal-Qorti tal-Ġustizzja kif imsemmi hawn fuq, bil-konsegwenza li l-atti rilevanti fil-qasam tal-kooperazzjoni tal-pulizija u l-kooperazzjoni ġudizzjarja f'materji kriminali waqqfu japplikaw għar-Renju Unit fl-1 ta' Diċembru 2014.
(3)
L-Artikolu 10(5) tal-Protokoll Nru 36 jippermetti lir-Renju Unit jinnotifika x-xewqa tiegħu li jieħu sehem fl-atti li ma baqgħux japplikaw għalih.
(4)
B'ittra lill-President tal-Kunsill b'effett mill-1 ta' Diċembru 2014, ir-Renju Unit uża din il-possibilità billi nnotifika xewqtu li jieħu sehem f'xi wħud mill-atti ta' hawn fuq.
(5)
Għall-atti kkonċernati li mhumiex parti mill-acquis ta' Schengen, l-Artikolu 10(5) tal-Protokoll Nru 36 jirreferi għall-Protokoll Nru 21 dwar il-pożizzjoni tar-Renju Unit u l-Irlanda fir-rigward tal-ispazju ta' libertà, sigurtà u ġustizzja, li l-Artikolu 4 tiegħu jirreferi għall-proċedura stipulata fl-Artikolu 331(1) TFUE. Din l-aħħar dispożizzjoni tistipula l-konferma mill-Kummissjoni tal-parteċipazzjoni tal-Istat Membru li jixtieq jieħu sehem u jinnota fejn xieraq li l-kundizzjonijiet tal-parteċipazzjoni ġew issodisfati.
(6)
Skont l-aħħar sentenza tal-Artikolu 10(5) tal-Protokoll Nru 36, l-istituzzjonijiet tal-Unjoni u r-Renju Unit għandhom ifittxu li jerġgħu jistabbilixxu l-akbar livell possibbli ta' parteċipazzjoni tar-Renju Unit fl-acquis tal-Unjoni fl-ispazju ta' libertà, sigurtà u ġustizzja mingħajr ma tintlaqat l-operabbiltà prattika tad-diversi partijiet tiegħu u filwaqt li tiġi rispettata l-koerenza tagħhom.
(7)
Il-kundizzjonijiet stabbiliti fl-aħħar sentenza tal-Artikolu 10(5) tal-Protokoll Nru 36 huma ssodisfati għall-atti notifikati mir-Renju Unit, li huma elenkati fl-Anness ma' din id-Deċiżjoni.
(8)
Il-parteċipazzjoni tar-Renju Unit fl-atti elenkati fl-Anness ma' din id-Deċiżjoni għandha għalhekk tkun kkonfermata,
ADOTTAT DIN ID-DEĊIŻJONI:
Artikolu 1
Il-parteċipazzjoni tar-Renju Unit fl-atti elenkati fl-Anness ma' din id-Deċiżjoni hija kkonfermata mid-data tad-dħul fis-seħħ ta' din id-Deċiżjoni.
Artikolu 2
Din id-Deċiżjoni tiġi ppubblikata f'Il-Ġurnal Uffiċjali tal-Unjoni Ewropea.
Hija tidħol fis-seħħ fl-1 ta' Diċembru 2014.
Magħmul fi Brussell, l-1 ta' Diċembru 2014.

Labels: 18
15
11